ประกันต่างชาติกำ4พันล้านบุกไทย
ประกันภัยต่อหน้าใหม่เตรียมขนเงิน 4,000 ล้านบาท ลุยตลาดไทย ด้านรายเก่ายังรอขยายฐาน
2 เม.ย. 2558

ประกันภัยต่อหน้าใหม่เตรียมขนเงิน 4,000 ล้านบาท ลุยตลาดไทย ด้านรายเก่ายังรอขยายฐาน
น.ส.เดือนเด่น ชื่นจิตต์ศิริ ประธานคณะกรรมการประกันภัยทรัพย์สิน สมาคมประกันวินาศภัยไทย เปิดเผยว่า ขณะนี้มีบริษัทประกันภัยต่อจากต่างประเทศสนใจที่จะเข้ามาลงทุนในไทย มูลค่าเงินลงทุนรวมประมาณ 4,000 ล้านบาทซึ่งเป็นไปได้ว่าจะมีลักษณะร่วมลงทุนหรือซื้อกิจการ เพราะภาครัฐไม่ได้เปิดให้ใบอนุญาตใหม่แล้ว
นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า มีบริษัทประกันภัยต่างประเทศสนใจเข้ามาลงทุนในตลาดประกันภัยไทยจริง ทั้งธุรกิจประกันภัยต่อ และประกันภัยทั่วไป เป็นบริษัทที่เคยทำธุรกิจในไทยอยู่แล้ว แต่ยังไม่มีเครือข่ายในไทยจึงสนใจเข้ามาลงทุนในไทย แต่ไม่สามารถบอกได้ว่ากี่ราย เพราะอยู่ระหว่างการเจรจากันและเป็นเรื่องระหว่างภาคธุรกิจ
ขณะที่ นายรัฐพล กิติศักดิ์ไชยกุล กรรมการผู้อำนวยการ บริษัท เอ็ม เอส ไอ จี ประกันภัย (ประเทศไทย) กล่าวว่า บริษัทแม่จากญี่ปุ่นยังคงมีแผนซื้อบริษัทประกันภัยในไทย เพื่อเพิ่มโอกาสในการขยายขนาดของธุรกิจ โดยให้บริษัทมองหาและสอบถามถึงบริษัทที่สนใจจะขายกิจการ แต่ยังไม่มีบริษัทประกันภัยใดที่แสดงความจำนงขายชัดเจน 
นายณัฐวุฒิ งานภิญโญ ประธานบริหารฝ่ายปฏิบัติการ บริษัท ฟอลคอนประกันภัย กล่าวว่า บริษัทประกันภัยต่อในเครือของผู้ถือหุ้นใหญ่สนใจเข้ามาเปิดตลาดรับประกันภัยก่อการร้ายในประเทศไทย โดยร่วมกับบริษัท ฟอลคอนฯ ในการให้บริการแก่องค์กรธุรกิจและประชาชนทั่วไป เพราะหลังจากเกิดเหตุการณ์ถล่มตึกเวิลด์เทรดที่สหรัฐอเมริกา หรือ 9/11 ทำให้บริษัทข้ามชาติที่มีสาขาหรือธุรกิจในไทย สนใจซื้อความคุ้มครองทรัพย์สินในไทยด้วย
นอกจากนี้ ไทยยังเป็นหนึ่งในประเทศที่ถูกจัดให้อยู่ในกลุ่มเสี่ยงภัยก่อการร้าย การจลาจล การประท้วง และเหตุความไม่สงบในเขต 4 จังหวัดภาคใต้ ทำให้ได้รับความสนใจจากบริษัทประกันภัยต่างชาติ
“เราจะร่วมมือกับบริษัทในเครือของผู้ถือหุ้นใหญ่ในการให้บริการประกันภัยก่อการร้าย เพื่อเสริมความแข็งแกร่งให้กับธุรกิจไทย” นายณัฐวุฒิ กล่าว
ด้าน นายโรวัน ดี อาซี่ กรรมการผู้อำนวยการ บริษัท ศรีอยุธยา แคปปิตอล บริษัทในเครืออลิอันซ์ ประกันภัย กล่าวว่า บริษัทยังมีเงินลงทุนอีกประมาณ 2,800 ล้านบาท ที่พร้อมจะลงทุนซื้อบริษัทประกันภัยที่ต้องการขาย แต่ขณะนี้ยังไม่มีบริษัทใดที่น่าสนใจ ขณะที่ก่อนหน้านี้ เงินลงทุนของบริษัท 6,000 ล้านบาท ได้นำไปลงทุนในบริษัท ศรีอยุธยา เจนเนอรัล ประกันภัย 1,800 ล้านบาท และอีก 1,400 ล้านบาท ลงทุนในบริษัท อลิอันซ์ อยุธยา ประกันชีวิต